‘Korrupte stadsamptenare’ loop hul rieme styfJohannesburg. Argieffoto Twee mans wat vir City Power in Johannesburg werk doen, sal Donderdag in die hof verskyn nadat hulle na bewering omkoopgeld by ŉ inwoner geëis het in ruil daarvoor dat sy elektrisiteit nie afgesny word nie. Isaac Mangena, woordvoerder van City Power, sê die twee beskuldigdes werk vir ŉ diensverskaffer wat deur City Power gekontrakteer is om elektrisiteitsafsluitings te doen. Volgens Mangena het die twee mans ŉ inwoner van Wilropark in die weste van Johannesburg genader. Hulle het hulself voorgestel as stadsamptenare en glo aan die inwoner gesê sy elektrisiteitsmeter behoort aan ŉ huis in Ruimsig en dat hy eintlik ŉ driefasemeter moet hê. “Die verdagtes het glo gedreig om die inwoner se kragtoevoer af te sny indien hy nie R6 500 aan hulle betaal nie,” sê Mangena. Die inwoner het egter op sy voete gedink en ingestem om die omkoopgeld te betaal. Hy het die mans versoek om later die dag terug te keer om die kontant te kom haal. “Die inwoner het daarna die stad se forensiese ondersoekspan in kennis gestel wat saam met die SAPD gewerk het om ŉ lokval te stel. Toe die werknemers gistermiddag by die huis aankom om die geld te kom haal, is hulle in hegtenis geneem,” sê Mangena. Hy het ŉ beroep op inwoners gedoen om versigtig te wees vir mense wat hulle probeer uitbuit en enige korrupte aktiwiteite by 0800 002 587 of [email protected] aan te meld.